**‏15 אפריל 2019**

**‏י' ניסן, תשע"ט**

* מבלי לפגוע בזכויות -

לכבוד:

הרמטכ"ל, ראש אכ"א, הפצ"ר, היוהל"ם

רא"ל אביב כוכבי האלוף מוטי אלמוז האלוף שרון אפק, תא"ל שרון ניר

**הנדון: החלטת צה"ל שלא לשבץ נשים כטנקיסיטיות ומפקדות טנקים בחיל השריון**

1. אנחנו, הארגונים החתומים מטה, פונים אליכם בעקבות הפרסום אתמול (14.4.19) בגלי צה"ל לפיו צה"ל החליט שלא לשבץ נשים לוחמות לחיל השריון כטנקיסטיות וכמפקדות טנקים.
2. בספטמבר 2017 פורסם כי צה"ל החל בפיילוט ייחודי להכשרה ושילוב נשים כלוחמות בחיל השריון (ראו דיווח מיום 3.9.17 [כאן](https://www.ynet.co.il/articles/0%2C7340%2CL-5010889%2C00.html)). צה"ל הבהיר כי הסיבה למהלך היא הצורך בכוח אדם נוסף בחיל השריון, ולכן נעשה מאמץ לשלב גם נשים שתוכלנה להשתבץ לתפקידים אלה, שעד אז היו סגורים בפני נשים. ביוני 2018 הוכתר הפיילוט כהצלחה וקצין חיל השריון הראשי, תת-אלוף גיא חסון, אמר בעניין הכשרת הלוחמות כי: *"יש פוטנציאל משמעותי להרוויח מהמהלך בטווח הרחוק, כי נוכל לפנות יותר לוחמים לאימונים ארוכים ולשפר את המוכנות למלחמה.*" (ראו דיווח מיום 28.6.18 [כאן](https://www.ynet.co.il/articles/0%2C7340%2CL-5298368%2C00.html)).
3. ואולם, למרות הצלחת הפיילוט שבמהלכו הוכשרו עשר נשים לתפקיד טנקיסטיות (מתוכן ארבע לתפקיד מפקדות טנקים), הוחלט בזרוע היבשה שלא לשבצן בחיל השריון ולא להכשיר נשים נוספות לתפקידים אלה. ככל הידוע, חלק מהלוחמות שהוכשרו במהלך הפיילוט שובצו ביחידות אחרות מבלי שייעשה כל שימוש בהכשרתן, ולפי הדיווחים לפחות אחת מהן מתפקדת כיום כמזכירה ותעודת הלוחמת נלקחה ממנה (ראו דיווח מיום 14.4.19 [כאן](https://glz.co.il/%D7%92%D7%9C%D7%A6/%D7%AA%D7%95%D7%9B%D7%A0%D7%99%D7%95%D7%AA/%D7%A2%D7%95%D7%A9%D7%99%D7%9D-%D7%A6%D7%94%D7%A8%D7%99%D7%99%D7%9D/%D7%A2%D7%95%D7%A9%D7%99%D7%9D-%D7%A6%D7%94%D7%A8%D7%99%D7%99%D7%9D14-04-2019-1301)). הטעם שנמסר מדובר צה"ל להפסקת המהלך הוא כי הוחלט להימנע מהשקעת כוח האדם והתשתיות הדרושים להכשרת הלוחמות ולשילובן בחיל השריון.
4. **ההחלטה הנ"ל, לסגור בפני נשים את האפשרות לשרת כלוחמות בחיל השריון, פוגעת אנושות בזכות היסוד של נשים לכבוד ולשוויון, מנוגדת לחוק שירות הביטחון, והתקבלה בניגוד לכללי המשפט המינהלי. יותר מכל, מוכיחה ההחלטה האמורה, שהתקבלה למרות התוצאות המוצלחות של הפיילוט בשטח, כי השיקולים שמנחים את צה״ל בעניין זה הינם שיקולים זרים, אינם שיקולים מקצועיים ומעלה חשש כבד כי התקבלה כתוצאה מלחצים חיצוניים ומהשפעות פוליטיות זרות ואסורות.**
5. יודגש: הנימוק הכלכלי שסופק לביטול שילובן של הנשים בחיל השריון נדחה כבר בשנות התשעים על ידי בית המשפט העליון ב**בג״ץ 4514/94 אליס מילר נ' שר הביטחון ואח', פ"ד מט(4)** 94 (להלן: "**בג"ץ אליס מילר**"), שהובילה שדולת הנשים בישראל יחד עם האגודה לזכויות האזרח, שם נקבע כי שוויון עולה כסף וכי שיקולים כלכליים ותשתיתיים מעין אלה בהם נתלה צה"ל בהחלטה נשוא פנייתנו כדי להצדיק את ההחלטה שלא לשלב נשים בשריון, אינם יכולים להצדיק את הפגיעה בעקרון השוויון. והנה הדברים שנאמרו בהקשר זה:

*"...* ***כשעל הפרק ניצבת תביעה למימוש זכות יסוד – וכזה הוא המקרה שלפנינו – משקלם היחסי של השיקולים התקציביים אינו יכול להיות גדול****. שכן:* ***"הרטוריקה של זכויות אדם צריכה להיות מכוסה במציאות המעמידה זכויות אלו בראש סולם העדיפויות הלאומי. הגנה על זכויות אדם עולה כסף, וחברה המכבדת זכויות אדם צריכה להיות נכונה לשאת במעמסה הכספית****" (ברק, בספרו הנ"ל, כרך ג, פרשנות חוקתית (נבו, תשנ"ד) 528)"*  (בג"ץ אליס מילר, בעמ' 113).

1. כידוע, בעקבות בג"ץ אליס מילר תוקן חוק שירות ביטחון וכיום הוא קובע כי: "לכל יוצא צבא אשה זכות שווה לזכותו של יוצא צבא גבר, למלא תפקיד כלשהו בשירות הצבאי" (סעיף 16א(א) לחוק שירות בטחון [נוסח משולב], תשמ"ו-1986). החריג לכלל זה הוא כאשר פגיעה בזכותה של אישה למלא תפקיד מתחייבת ממהותו ומאופיו של התפקיד (סעיף 16א(ב) לחוק). ואולם, חריג זה, כאמור, אינו מתקיים בענייננו. יתרה מזו: צה"ל עצמו הבהיר כי הפיילוט עבר בהצלחה וכי **ההחלטה שלא לשלב נשים בתפקידי לוחמות בשריון אינה נובעת ממהות ומאופי התפקיד אלא מטעמים כלכליים ותשתיתיים גרידא**.
2. בנסיבות אלה, ההחלטה האמורה, מסיגה אותנו עשרות שנים לאחור, לימים שלפני בג"ץ מילר, וברי כי היא מהווה אכזבה קשה, כהחלטה הראשונה שמיושמת תחת פיקודו של הרמטכ"ל הנכנס בנושא מגדרי. החלטה זו, אשר משדרת לחיילות ולמלש"ביות מסר קשה וברור, לפיו בצבא הן תמיד יהיו נחותות מגברים, ואין מניעה לפגוע בכבודן ובזכויותיהן על רקע לחצים כאלה או אחרים. כך, עשר לוחמות, שארבע מהן, כאמור, יצאו לקורס מפקדי הטנקים והוסמכו לתפקיד, הבינו כי אין בהן צורך, ושלמרות המאמצים הרבים שהן השקיעו בשירותן הצבאי, צה"ל אינו מוכן לפתוח בפניהן - ובפני שכמותן - את ההזדמנות לה חיכו.
3. נראה כי במקום לחזק את המבצעיות הנדרשת למילוי משימותיו ולמיצוי כוח האדם שברשותו, החליט צה"ל להיכנע ללחצים לא רלוונטיים ולפסול את שילוב הלוחמות בחיל השריון משיקולים זרים, מטעמים שאינם מקצועיים. ברי כי במיצוי כוח האדם בצה"ל אין להתחשב בכך שקבוצה אחת לא מוכנה לשרת עם קבוצה שניה.
4. חשוב להוסיף, כי הוועדה לעיצוב שירות הנשים בצה"ל בראיית העשור הבא (ועדת שגב) המליצה כבר בשנת 2007: "לזנוח את המודל הקיים מאז שנות החמישים, אשר התבסס על מיצוי בראש ובראשונה לפי מין המתגייס" ובמקום זאת לקבוע הזדמנות שווה לשיבוץ בכל התפקידים והמערכים, תוך עמידה בסטנדרטים ובדרישות כשירות מחייבות". למרבה הצער, מסקנות הוועדה לא יושמו עד היום, וחמור מכך, גם כשנעשה כבר ניסיון שהצליח לשלב נשים בעוד תפקידים הוא נגנז ומבוזבז, במקום שיופעל ויאפשר לעוד נשים לשרת שירות משמעותי בצה"ל.
5. לאור האמור לעיל, נבקשכם לפעול לאלתר לביטול ההחלטה ולהורות על פתיחת תפקידי הלחימה בחיל השריון בפני נשים, ובכלל זה תפקידים של טנקיסטיות ו/או מפקדות טנקים.
6. מובהר כי אם לא תעשו כן אנו נפעל בכל האמצעים העומדים לרשותנו כדין, למיצוי זכויות הנשים בהקשר זה, ובכלל זאת באמצעות הגשת עתירה לבג"ץ. אנא ראו מכתבנו זה כמכתב מיצוי הליכים.

בברכה,

שדולת הנשים בישראל

פורום דבורה

ישראל חופשית

חדו"ש – לחופש דת ושוויון

ויצ"ו – הסתדרות נשים ציוניות

הפורום החילוני

המרכז הרפורמי לדת ומדינה

העתקים:

המשנה ליועץ המשפטי לממשלה, אחראית על נושא הדרת נשים במשרד המשפטים, עו"ד דינה זילבר

מנכ"לית הרשות לקידום מעמד האישה, גב' אוה מדז'יבוז'